Максимилиан Волошин
Превземането на Бастилията

Превод от руски: Петър Велчев, 2008

chitanka.info

Превземането на Бастилията[0]

„14 юли 1789. — Празен ден.“

Из дневника на Луи XVI

Кипи Сент Антуан[1]. Шуми Пале Роял[2].

Речта на Демулен[3] гърми необуздана.

Надига се гневът народен като пяна.

Стрелба. Камбани. Дим. И блясък на метал.

Затворът е превзет. Бедняците ликуват.

На Де Лоне[4] с Бертие[5] главите са на прът.

И победилите разчистват път, редят

площадка, слагат стълб и надпис „Тук танцуват“.

От сутринта в Марли[6] на лов бе кралят днес.

И хрътките елен откриха. Ала вест

дойде: метеж в Париж. Ловът май провали се…

Сега ли трябваше? Защо?… Той, огорчен,

си легна. Не заспа. И в дневника записа:

„Четиринадесети юли. — Празен ден“.

12 декември 1917

[0] Сонетът е част от цикъл посветен на Френската революция.

Бастилия — кралски затвор в Париж, с чието превземане на 14 юли 1789 г. се поставя началото на Френската революция. ↑

[1] Сент-Антоан — предградие на Париж, където се е намирала Бастилията. ↑

[2] Пале Роял — дворец в Париж, построен през XVII век за кардинал Ришельо; по време на революцията паркът му се превръща в място, където се събира въстаналия народ. ↑

[3] Камий Демулен (1760–1794) — деец на Френската революция, съратник на Робеспиер. ↑

[4] Де Лоне — директор на Бастилията, убит и обезглавен по време на щурма на крепостта. ↑

[5] Бертие дьо Савини — интендант на кралската армия, убит от въстаниците. ↑

[6] Марли льо Руа — замък на левия бряг на Сена, на 14 км. от Париж, в горска местност, където кралят е ходел на лов. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.